
                                        Ενημερωτικό Δελτίο
Σχετικά με την χθεσινή συνεδρίαση της 2ας Ιουνίου του Δημοτικού Συμβουλίου σας ενημερώνουμε  για τα εξής : 

1. Ο Δήμαρχος απέφυγε να ενημερώσει το Δημοτικό Συμβούλιο για την δυσμενή απόφαση του Συμβουλίου της Επικρατείας που αφορά στο θέμα της γιγάντωσης του διυλιστηρίου της ΠΕΤΡΟΛΑ. Ενημερώσαμε εμείς το σώμα και ζητήσαμε από την πλειοψηφία να γνωστοποιήσει τις προθέσεις της για περαιτέρω ενέργειες ή τρόπους αντίδρασης. Δεν λάβαμε  καμία ουσιαστική απάντηση.

2. Ενημερώσαμε το σώμα για τις δυσμενείς εξελίξεις  και στο θέμα της μονάδας Ηλεκτροπαραγωγής που σχεδιάζει η Χαλυβουργική με την ΔΕΗ. Η νέα κοινή εταιρεία (σύμπραξη) πέρασε τον σκόπελο της Επιτροπής Ανταγωνισμού. Η Επιτροπή Ανταγωνισμού άναψε το πράσινο φώς στην Σύμπραξη εγκρίνοντας την νέα εταιρεία που επιχειρεί να υλοποιήσει το έργο του νέου Θερμοηλεκτρικού Σταθμού των 880 ΜW στην Ελευσίνα.  Ήδη έχει κατατεθεί πρόταση  στην Ρυθμιστική Αρχή Ενέργειας  για την εξασφάλιση θετικής γνωμοδότησης .
3. Ενημερώσαμε το σώμα ότι στις 4 Μαΐου συνέβη νέο περιστατικό διαρροής αργού πετρελαίου μέσα στις εγκαταστάσεις της ΠΕΤΡΟΛΑ από τον αγωγό μεταφοράς καυσίμων 16 ιντσών Πάχης – Ελευσίνας – Ασπροπύργου. Το περιστατικό δεν δηλώθηκε στις αρχές από την ΠΕΤΡΟΛΑ κατά παράβαση των ισχυόντων περιβαλλοντικών όρων. Ο Δήμαρχος δήλωσε άγνοια του γεγονότος. Αναμένουμε να ενημερώσει το σώμα στην αμέσως προσεχή συνεδρίαση του Δ.Σ για τις ενέργειές του. Αναμένουμε επίσης και τις ενέργειες των αρμόδιων Νομαρχιακών Υπηρεσιών. 
4. Ζητήσαμε  από την Δημοτική Αρχή να παρεμποδίσει με κάθε τρόπο χωρίς χρονοτριβή και πριν την δημιουργία τετελεσμένων γεγονότων τις νέες επιχωματώσεις που προτίθεται να πραγματοποιήσει ο ΟΛΕ στην Βλύχα με το πρόσχημα γεωτρήσεων στην θαλάσσια περιοχή μπροστά στην ΠΥΡΚΑΛ,. Αναμένουμε τις άμεσες ενέργειες της Δημοτικής Αρχής.
5. Ζητήσαμε να ανακληθεί η υπ. αριθμ. 140/09 απόφαση του Δημοτικού Συμβουλίου με την οποία ανταλλάσσονται 10 οικόπεδα της Δημοτικής  Τράπεζας Γης του Παραδείσου συνολικής έκτασης 3.826 τ.μ με ένα υπό ρυμοτόμηση ακίνητο έκτασης 1.165 τ.μ στο Ο.Τ 185 (προορίζεται για χώρο στάθμευσης). Παρότι δηλώσαμε  ότι η απόφαση αυτή είναι παράνομη και ασύμφορη για τον Δήμο δεν λάβαμε  καμιά απάντηση ούτε μας ζητήθηκε περαιτέρω τεκμηρίωση . Γνωστοποιήσαμε στο Σώμα ότι θα προσφύγουμε κατά της απόφασης αυτής ενώπιον των αρμοδίων οργάνων της Περιφέρειας .
6. Δώσαμε θετική ψήφο για την υποβολή πρότασης για ανάπλαση του παλαιού Χημείου του ΙΡΙΣ.
7. Δώσαμε αρνητική ψήφο για το έργο « Ανάπλαση Λατομείων » προϋπολογισμού 500.000 € που περιέχεται στο ετήσιο πρόγραμμα δράσης του Δήμου .

Προς συντάκτες : Μετά από κάθε συνεδρίαση του Δημοτικού Συμβουλίου θα εκδίδουμε Ενημερωτικό Δελτίο. Η χρήση πρώτου πληθυντικού προσώπου γίνεται για λόγους αρχής. Χ.Χ
